SL Uradni list Evropske unije L 164/39

IZVEDBENA UREDBA KOMISIJE (EU) 2018/922

z dne 28. junija 2018

o odstopanju od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje peščenk (Gymnammodytes cicerelus in G. semisquamatu) in glavačev (Aphia minuta in Crystalogobius linearis) v določenih teritorialnih vodah Španije (Katalonija)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) in zlasti člena 13(5) Uredbe,

ob upoštevanju naslednjega:

(1) Člen 13(1) Uredbe (ES) št. 1967/2006 prepoveduje uporabo vlečne opreme znotraj pasu 3 navtičnih milj od obale oziroma do izobate 50 m, kadar je ta globina dosežena na krajši razdalji od obale.

(2) Na zahtevo države članice lahko Komisija odobri odstopanje od člena 13(1) Uredbe (ES) št. 1967/2006, če je izpolnjenih več pogojev, ki so določeni v členu 13(5) in (9).

(3) Odstopanje od prvega pododstavka člena 13(1) navedene uredbe je bilo odobreno do 8. maja 2017 z Izvedbeno uredbo Komisije (EU) št. 464/2014 (2).

(4) Komisija je 6. novembra 2017 od Španije prejela zahtevek za odstopanje od člena 13(1) navedene uredbe.

(5) Španija je predložila posodobljene znanstvene in tehnične informacije, ki utemeljujejo odstopanje.

(6) Znanstveni, tehnični in gospodarski odbor za ribištvo (STECF) je januarja 2018 (3) ocenil odstopanje, ki ga je zahtevala Španija, in poročilo o izvajanju zadevnega načrta upravljanja.

(7) STECF je ugotovil, da je načrt upravljanja v skladu z načeli dobrega upravljanja, vključno z odločanjem, ki temelji na najboljših razpoložljivih znanstvenih dokazih, čim večji možni vključenosti zainteresiranih strani in dolgoročni perspektivi. Poleg tega je STECF ugotovil, da je Španija predlagala nove študije za iskanje možnosti za zmanjšanje zavržkov in določila stroge omejitve pri ribolovnem naporu, zlasti v obdobjih manjše razpoložljivosti virov.

(8) Odstopanje, ki ga je zahtevala Španija, izpolnjuje pogoje iz člena 13(5) in (9) Uredbe (ES) št. 1967/2006.

(9) Utemeljeno je s posebnimi geografskimi ovirami, saj so zaradi majhnega epikontinentalnega pasu in prostorske porazdelitve ciljnih vrst ribolovna območja omejena.

(10) Ribolov ne vpliva bistveno na morsko okolje in je zelo selektiven, saj se potegalke vlečejo po vodnem stolpu in se ne dotaknejo morskega dna, ker bi zbrani material z morskega dna poškodoval ciljne vrste in onemogočil selektivno lovljenje vrst zaradi njihove zelo majhne velikosti.

(11) Odstopanje, ki ga je zahtevala Španija, se nanaša na omejeno število plovil, in sicer le na 26 plovil.

(12) Ribolova ni mogoče opravljati z drugimi orodji, saj z nobenim drugim reguliranim orodjem zaradi njegove zgradbe, tehničnih značilnosti in vrste uporabljenih mrežnih očes ni mogoče zajeti ciljnih vrst.

(13) Načrt upravljanja zagotavlja, da se ribolovni napor v prihodnosti ne bo povečal, saj se bodo dovoljenja za ribolov izdala le za določenih 26 plovil in je določena največja zgornja meja napora.

(14) Zahtevek zadeva tista plovila, registrirana v pomorskem popisu, s katerim upravlja avtonomna skupnost Katalonije, ki se že več kot pet let ukvarjajo z ribištvom in izvajajo načrt upravljanja, ki ga je Španija sprejela dne 27. Marca 2014 (4) in ga 26. aprila 2018 (5) podaljšala do 31. decembra 2021.

(15) Navedena plovila so vključena na seznam, ki je bil Komisiji sporočen v skladu z zahtevami iz člena 13(9) Uredbe (ES) št. 1967/2006.

(16) Zadevne ribolovne dejavnosti izpolnjujejo zahteve iz člena 4 Uredbe (ES) št. 1967/2006, saj z njimi povezan načrt upravljanja izrecno prepoveduje lovljenje nad zaščitenimi habitati.

(17) Zahteve iz člena 8(1)(h) Uredbe (ES) št. 1967/2006 se ne uporabljajo, saj veljajo za plovila z vlečno mrežo.

(18) Glede zahteve za skladnost s členom 9(3), ki določa najmanjšo velikost mrežnih očes, Komisija ugotavlja, da so zadevne ribolovne dejavnosti zelo selektivne, zanemarljivo vplivajo na morsko okolje in se ne izvajajo nad zaščitenimi habitati, zato je Španija v skladu s členom 9(7) Uredbe (ES) št. 1967/2006 v svojem načrtu upravljanja odobrila odstopanje od teh določb.

(19) Zadevne ribolovne dejavnosti izpolnjujejo zahteve glede beleženja, določene v členu 14 Uredbe Sveta (ES) št. 1224/2009 (6).

(20) Zadevne ribolovne dejavnosti ne motijo dejavnosti plovil, ki uporabljajo orodja, ki niso vlečne mreže, potegalke ali njim podobne vlečne mreže.

(21) Ribolov s potegalkami odprtega morja ureja španski načrt upravljanja, s čimer se zagotavlja, da so ulovi vrst iz Priloge III k Uredbi (ES) št. 1967/2006 minimalni.

(22) Potegalke odprtega morja ne lovijo glavonožcev.

(23) Španski načrt upravljanja vključuje ukrepe za spremljanje ribolovnih dejavnosti v skladu s tretjim pododstavkom člena 13(9) Uredbe (ES) št. 1967/2006.

(24) Zahtevano podaljšanje odstopanja bi bilo zato treba odobriti.

(25) Španija bi morala Komisiji pravočasno poročati v skladu z načrtom spremljanja, ki ga določa španski načrt upravljanja.

(26) Trajanje odstopanja bi bilo treba omejiti, da se lahko v primeru, da iz poročila, predloženega Komisiji, izhaja, da je stanje ohranjenosti lovljenega staleža slabo, nemudoma sprejmejo popravni ukrepi v zvezi z upravljanjem ter da se lahko izboljša znanstvena podlaga in s tem tudi načrt upravljanja.

(27) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1

Odstopanje

Člen 13(1) Uredbe (ES) št. 1967/2006 se v španskih teritorialnih vodah, ki mejijo na obalo Katalonije, ne uporablja za lovljenje peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis) s potegalkami odprtega morja, ki se uporabljajo na plovilih:

(a) ki so registrirana v pomorskem popisu, s katerim upravlja avtonomna skupnost Katalonije;

(b) se že več kot pet let ukvarjajo z ribištvom ter

(c) imajo dovoljenje za ribolov in izvajajo načrt upravljanja, ki ga je Španija sprejela v skladu s členom 19(2) Uredbe (ES) št. 1967/2006.

Člen 2

Poročanje

Španija Komisiji v treh letih od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v načrtu upravljanja iz člena 1(c).

Člen 3

Začetek veljavnosti in obdobje uporabe

Ta uredba začne veljati tretji dan po objavi v Uradnem listu Evropske unije.

Uporablja se do 2. julija 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 28. junija 2018 Za Komisijo Predsednik Jean-Claude JUNCKER

(1) UL L 409, 30.12.2006, str. 11.

(2) Izvedbena uredba Komisije (EU) št. 464/2014 z dne 6. maja 2014 o odstopanju od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje peščenk (Gymnammodytes cicerelus in G. semisquamatus) in glavačev (Aphia minuta in Crystalogobius linearis) v določenih teritorialnih vodah Španije (Katalonija) (UL L 134, 7.5.2014, str. 37).

(3) Poročilo STECF (STECF-18-01): https://stecf.jrc.ec.europa.eu/reports/management-plans

(4) Diari Oficial de la Generalitat de Catalunya št. 6591 z dne 27.3.2014, str. 1.

(5) Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo. Boletin Oficial del Estado, št. 107, odd. III, str. 47609, z dne 3.5.2018.

(6) Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).